หมดไปแล้วนะครับสำหรับร้านอาหารเช้าตัวเลือกใหม่สำหรับผู้ที่เบื่ออาหารเช้าในโรงแรมที่หัวหิน ต่อมาจะเป็นร้านอาหารกลางวันครับ ร้านอาหารกลางวันที่หัวหินเป็นประเภทร้านที่ริวิวเยอะที่สุดครับ เพราะก็เหมือนกับคนอื่นๆที่จะชอบรีวิวร้านอาหารกลางวัน เพราะได้บรรยากาศสบายๆ ไม่เร่งรีบเหมือนตอนเช้ากับตอนเย็นๆ ในมือตอนนี้มีร้านอาหารกลางวันในหัวหินอยู่ 2 ร้านเท่านั้นครับ เพราะเวลาไปหัวหินหลังๆจะมีหลานอายุ 5 ขวบตามไปด้วยเสมอ ก็เลยไม่ค่อยสะดวกในการถ่ายรูปรีวิว เมื่อวันหยุดยาวปิยมหาราชที่ผ่านมาก็ได้พาหลานสาวไปหัวหินมาอีกครั้ง คราวนี้ลองถ่ายรูปทำรีวิวปรากฎว่าหลานสาวให้ความร่วมมือในการไม่จิ้มอาหารก่อนอย่างดี ฮ่าๆๆๆๆ



ไก่ย่างเสือใหญ่ หน้าวัง หัวหิน



ร้านไก่ย่างเสือใหญ่ หน้าวัง หัวหิน อยู่ปากซอยหัวหิน 52 ตรงกันข้ามกับพระราชวังไกลกังวลพอดีเลยครับ ถ้ามาจากกรุงเทพฯ มุ่งหน้าเขาตะเกียบให้วิ่งผ่านหน้าพระราชวังไกลกังวลมาก่อนนะครับ แล้วมายูเทิร์นแถวๆร้านก๋วยเตี๋ยวเป็ดนายปิว วิ่งย้อนกลับขึ้นไปเล็งซอยหัวหิน 52 ไว้ครับ พอเลยหน้าพระราชวังไกลกังวลให้ชะลอรถ ชิดซ้ายไว้ หน้าซอยมีป้ายชื่อร้านรูปไก่ เป็นป้ายสีเหลืองๆ ใหญ่ๆเลยครับ แต่ถ้ามาจากเขาตะเกียบมุ่งหน้ากรุงเทพฯ ก็สบายเลยครับเล็งซอยหัวหิน 52 ทางซ้ายมืออย่างเดียวเลยอย่างครับ หน้าร้านมีพื้นที่กว้างขวางมากๆ พอจะจอดรถได้ 10 เกือบๆ 20 คันเลยทีเดียว


ตัวร้านแบ่งเป็นสัดส่วนชัดเจนครับ มีทั้งส่วนที่เป็นโต๊ะที่นั่งในห้องแอร์กับโต๊ะที่นั่งด้านนอกห้องแอร์ มีครัวแยกออกจากตัวร้านที่เป็นห้องแอร์ เจ้าของบล็อกเลือกมานั่งในส่วนของห้องแอร์เพราะว่ามีเด็กไปด้วย ไม่ได้กลัวเด็กจะร้อนนะครับ เป็นการจำกัดที่วิ่งเล่นของเด็กครับ คริคริ ภายในห้องแอร์สะอาดสะอ้านมากๆ ครับ หรออาจจะเป็นเพราะว่าทางร้านเลือกใช้เฟอร์นิเจอร์สีขาวๆก็เป็นไปได้ครับ เลยดูสะอาดตามากๆ 


เมนูของทางร้านจะเห็นอาหารอีสานซึ่งจะเป็นของทานคู่กับไก่ย่างซึ่งเป็นเมนูชูโรงของทางร้านเสียเป็นส่วนใหญ่ครับ แต่ก็ยังมีเมนูกับข้าวไว้ให้ลูกค้าได้เลือกทานอีกเป็นจำนวนมากทีเดียว 



เมนูแนะนำของทางร้าน ไก่ย่างครึ่งตัว   ราคา  90  บาท


ราคานี้ถือว่าย่อมเยานะครับสำหรับไก่ย่างแบบขึ้นชื่อ ถ้ามากัน 2 คนก็พอดีๆเลยทีเดียว ไก่ย่างจะหอมพริกไทย กระเทียม รากผักชีมากๆ ถูกใจไปอย่างนึงแล้วนะครับ มาถูกใจอย่างที่สองก็เรื่องย่างมาแบบแห้งๆ อันนี้ถูกใจที่สุดครับ พอย่างไก่ย่างแบบแห้งๆหนังไก่จะกรอบนิดๆ ยิ่งหนังบริเวณน่องจะกรอบทีเดียวครับ รสชาติก็ดีมาก เมนูนี้ถูกใจสุดๆครับ ....... ถูกใจขนาดที่ต้องสั่งมาอีกจานนึงเลย คริคริคริ


ไส้กรอกอีสาน  ราคา  100  บาท


ไส้กรอกอีสานร้านไก่ย่างเสือใหญ่เปรี้ยวถูกใจมากๆ ไม่นึกเลยว่าร้านดูท่าทางไฮโซแบบนี้จะมีไส้กรอกอีสานที่มีรสชาติเปรี้ยวถูกใจมากกกก (คุณชายบอกว่าเปรี้ยวดี แต่ยังไม่เปรี้ยวที่สุด .... ต่อมรับรสเปรี้ยวพังแน่ๆ) ไส้กรอกอีสานบางร้านไม่เปรี้ยวเอาเสียเลยเจ้าของบล็อกถือว่าผิดมากกก ฮ่าๆๆๆ ไส้กรอกอีสานร้านไก่ย่างเสีอใหญ่ลูกใหญ่พอดีๆ ไม่เล็กแกร็นเหมือนบางร้าน รสชาติก็กลมกล่อม แนมกับถั่วลิสงทอด พริกขี้หนู ขิงหั่นแว่น ต้นหอมและกะหล่ำปลี อร่อยมากๆครับ


หมูแดดเดียว  ราคา  100  บาท


หมูแดดเดียวร้านไก่ย่างเสือใหญ่ทอดมาแบบแห้งๆ ไม่อมน้ำมันครับ ทางร้านใส่ใบมะกรูดลงไปทอดด้วย ช่วยดับกลิ่นคาวของหมูแดดเดียวได้ดี ทำให้หมูแดดเดียวจานนี้มีกลิ่นที่หอมใบมะกรูดอีกด้วย ตัวเนื้อหมูโรยงานมาด้วย เพิ่มรสในการรับประทาน รสชาติดีทีเดียวนะครับ 


ส้มตำไข่เค็ม  ราคา  70  บาท


ส้มตำไข่เค็มจานนี้รสชาติเปรี้ยว เผ็ด แซ่บถึงใจ ต่างกับตำไข่เค็มร้านอื่นๆ ที่รสออกหวานๆแล้วมันๆเค็มๆจากไข่เค็ม ตำไข่เค็มที่ร้านไก่ย่างเสือใหญ่ออกรสเปรี้ยวๆ เผ็ดๆ ก่อนเลยครับ แล้วจะมีรสหวานๆ เค็มๆ มันๆตามมาถ้าหากเคี้ยวโดนชิ้นไข่เค็มที่ถูกเอาใส่ลงไปตำกับส้มตำแบบพอแหลกๆ ทำให้น้ำส้มตำมีรสชาติที่ “นัว” มากๆครับ อีกอย่างที่ถูกใจส้มตำร้านไก่ย่างเสือใหญ่ หัวหิน ก็คือเส้นมะละกอครับ ชอบเส้นมะละกอที่ไม่หนามาก ไม่บางมาก แบบนี้เลยครับ และที่สำคัญเป็นเส้นสั้นๆ ไม่ยาวมากเกินไปด้วย ถ้ายาวเกินไปกลัวจะไปพันคอครับ อิอิอิ


ส้มตำหมูกรอบ  ราคา   80  บาท


ส้มตำหมูกรอบของร้านไก่ย่างเสือใหญ่จานนี้ก็ออกรสเปรี้ยว เผ็ด นำเหมือนกันครับ ต่างจากส้มตำไข่เค็มตรงที่ถ้าตักส้มตำกับชิ้นหมูกรอบเข้าปากไปด้วยกันจะได้รสเค็มๆ มันๆ จากชิ้นหมูกรอบที่กินเข้าไป  เนื้อหมูกรอบก็ไม่ใช่หมูกรอบตามร้านข้าวต้มนะครับ  หนังหมูกรอบนี่กรอบมากๆครับ กินกับส้มตำเคี้ยวสนุกมากๆครับ



ต้มโคล้งไก่บ้าน  ราคา  120  บาท


อาหารที่ร้านไก่ย่างเสือใหญ่ หัวหิน นี่ราคามิตรภาพมากๆครับ ต้มโคล้งไก่บ้านจานนี้ราคา 120 บาทเท่านั้นเอง จริงๆแล้วน่าจะเรียกว่าต้มยำเนื้อไก่บ้านมากกว่า เพราะทางร้านใส่แต่เนื้อไก่บ้าน ไม่มีชิ้นติดกระดูกให้รำคาญใจเวลาเคี้ยวชิ้นไก่แล้วติดกระดูกชิ้นเล็กๆ เนื้อไก่บ้านเหนียวๆ หนึบๆ เคี้ยวสนุกมากๆ รสชาติของต้มโคล้งก็เผ็ดๆ เปรี้ยวๆ แซ่บๆ มากๆ ที่ชอบทีสุดคือทางร้านใส่เห็ดฟางมาเยอะทีเดียวครับ


ร้านไก่ย่างเสือใหญ่ หัวหิน เป็นร้านอาหารอีสาน – กลาง ที่เมนูหลากหลาย ในบรรยากาศสบายๆ ที่ไม่อยากให้พลาดหากมาพักผ่อนที่หัวหินครับ


Chubby Lawyer Café …………………………………. ร้านอร่อย ........ ตามใจฉัน
